1Ingekkanlah anggota jamaat-jamaat angkau tu, supayo inyo tunduak kabake pamimpin-pamimpin, sarato jo kabake panguwaso nagara, patuah, sarato jo basadiyo mangarajokan satiyok karajo nan baiak.
2Katokan kabake urang-urang tu, supayo inyo jan mampitanah, atau batangka jo siya-siyanyo, malainkan supayo inyo tatap basikap ramah. Andaklah urang-urang tu tatap basikap lamah lambuik taradok kasadonyo urang.
3Dek karano, dawulu kito sandiri pun pandie pulo, sasek, sarato indak patuah. Kito dipabudak dek bamacam-macam napasu, sarato jo ka inginan; kito iduik jo niyaik-niyaik jahek, sarato pambingik, sarato banci mambanci-i.
4Tapi Allah, Panyalamaik kito manyatokan kasiah, sarato jo kabaiakkan ati-Nyo kabake kito.
5Baliau manyalamaikkan kito, bukan dek karano kito lah mangarajokan sasuatu nan baiak doh, tapi dek karano Baliau sandiri maraso ibo kabake kito. Baliau manyalamaikkan kito malalui Roh Allah, nan mambari kito kalayieran baru, iduik baru, jo sacaro mambasuah kito.
6Allah mancurahkan Roh-Nyo kabake kito, jo parantaroan Isa Almasih, Rajo Panyalamaik kito,
7supayo dek rahmaik Isa Almasih, kito ba elok baliak jo Allah, sarato kito mandapek iduik sajati nan kaka, nan kito arok-arokkan.
8Kato-kato ko sabana-bana batua. Ambo niyo angkau manakankan parkaro-parkaro nan iko, supayo urang-urang nan ba iman kapado Allah, sabana-bana ba usawo untuak mangarajokan karajo-karajo nan baiak, sarato baguno untuak kasadonyo urang.
9Jauah-ilah sagalo padebaik-an nan indak baguno, curito-curito asa-usua, patangkaran, sarato pacakak-an, tantang paratuaran agamo. Kasadonyo tu indak ado gunonyo, sarato indak ado doh labonyo.
10Urang nan manyababkan silang salisiah dalam jamaat, andaklah angkau paringekkan sakali duwo kali; sasudah tu, janlah bagaua juwo lai jo inyo.
11Angkau tawu, baraso urang nan bakcando itu indak bataratik, sarato doso-dosonyo mambuktikan baraso inyo basalah.
12Sacapeknyo, sasudah ambo ma utuih si Artemas atau si Tikhikus kabake angkau, ba usawo pulolah sacapek mungkin untuak datang kabake ambo, di Nikopolis, dek karano ambo bamukasuik manatap disinan salamo musin dingin.
13Ba usawolah sungguah-sungguah untuak mambantu si Zenas, nan ahli jo paratuaran tu, sarato jo si Apolos, supayo inyo bisa barangkek, sarato jan sampai inyo bakakurangan.
14Urang-urang kito musti baraja mangarajokan parkaro-parkaro nan baiak, supayo dapek mamanuahi sagalo kabutuahan nan sangaik diparalukan; jan sampai urang-urang tu iduik indak baguno.
15Kasadonyo sudaro-sudaro nan ado samo-samo jo ambo, inyo bi bakirin salam kabake angkau. Sampaikanlah salam kami kabake kanti-kanti kito nan sa iman. Mudah-mudahan Tuhan mambarakaik-i sudaro kasadonyo. Salam aromaik dari kami, Paulus
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn